## L’IVASPE forma conductors d’autobomba de Castelló en el maneig i manteniment de màquines llevaneu

*** El curs constarà de 16 hores de formació, huit pràctiques i huit teòriques, i se celebrarà a Cheste, Villahermosa del Río i Vistabella del Maestrat**

L’Institut Valencià de Seguretat Pública i Emergències (IVASPE) inicia hui el curs de maneig i manteniment de màquines llevaneu per a conductors d’autobomba del Servici de Bombers i Bomberes Forestals de la Generalitat en la província de Castelló.

Este curs, que es desenrotllarà en tres jornades, constarà de 16 hores de formació, huit pràctiques i huit teòriques, i s’oferix principalment a les bases de bombers de Castelló, per ser esta la zona a on es concentren els majors i més intensos episodis de nevades de la Comunitat Valenciana.

D’esta manera, com ha explicat el conseller d’Emergències i Interior, Juan Carlos Valderrama, “volem donar resposta a les necessitats contínues de formació del personal i continuem treballant perquè l’IVASPE siga un centre de referència per a tots els professionals en esta matèria”.

Al respecte, Valderrama ha insistit que “un dels pilars fonamentals de qualsevol sistema de seguretat i emergències és la formació, qüestió clau per a garantir que tots els servicis implicats en la nostra protecció estiguen preparats per a afrontar qualsevol desafiament, motiu pel qual un dels objectius de la Conselleria és incrementar la quantitat de cursos i d’alumnes”.

En relació amb el curs de maneig i manteniment de màquines llevaneu, la primera jornada inclou sessions teòriques, que s’impartiran en la seu de l’IVASPE situada a Cheste, sobre conceptes bàsics com el risc de nevades, el procediment d’actuació, informació sobre la flota de vehicles del Servici de Bombers Forestals de la Generalitat, tipus de cadenes antilliscants, l’ús de la sal i operacions de retirada de neu, entre d’altres.

El segon i tercer dia, el curs se centrarà en la formació pràctica, que tindrà lloc en instal·lacions de Villahermosa del Río i de Vistabella del Maestrat, respectivament. Els aspirants aprendran a muntar cadenes, falques i salers, faran maniobres amb vehicles, simulació de circulació, remolc de vehicles, etc.

El Servici de Bombers Forestals de la Generalitat convoca este curs segons les necessitats de formació del personal, en funció de les noves incorporacions o de les necessitats de les unitats.

Fecha: 20/01/2025